ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2022/1358 ΤΗΣ ΕΠΙΤΡΟΠΗΣ

της 2ας Ιουνίου 2022

για την τροποποίηση του κανονισμού (ΕΕ) αριθ. 748/2012 όσον αφορά την εφαρμογή αναλογικότερων απαιτήσεων για αεροσκάφη που χρησιμοποιούνται στην αθλητική αεροπορία και στην αεροπορία αναψυχής

Η ΕΥΡΩΠΑΪΚΗ ΕΠΙΤΡΟΠΗ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης,

Έχοντας υπόψη τον κανονισμό (ΕΕ) 2018/1139 του Ευρωπαϊκού Κοινοβουλίου και του Συμβουλίου, της 4ης Ιουλίου 2018, για τη θέσπιση κοινών κανόνων στον τομέα της πολιτικής αεροπορίας και την ίδρυση Οργανισμού της Ευρωπαϊκής Ένωσης για την Ασφάλεια της Αεροπορίας, και για την τροποποίηση των κανονισμών (ΕΚ) αριθ. 2111/2005, (ΕΚ) αριθ. 1008/2008, (ΕΕ) αριθ. 996/2010, (ΕΕ) αριθ. 376/2014 και των οδηγιών 2014/30/ΕΕ και 2014/53/ΕΕ του Ευρωπαϊκού Κοινοβουλίου και του Συμβουλίου, καθώς και για την κατάργηση των κανονισμών (ΕΚ) αριθ. 552/2004 και (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου και του κανονισμού (ΕΟΚ) αριθ. 3922/91 του Συμβουλίου (1), και ιδίως το άρθρο 19 παράγραφος 1 και το άρθρο 62 παράγραφος 13,

Εκτιμώντας τα ακόλουθα:

(1) Ο κανονισμός (ΕΕ) αριθ. 748/2012 της Επιτροπής (2) καθορίζει τις απαιτήσεις σχετικά με την πιστοποίηση αξιοπλοΐας και την περιβαλλοντική πιστοποίηση προϊόντων, εξαρτημάτων και εξοπλισμού πολιτικών αεροσκαφών, όπως οι κινητήρες, οι έλικες και τα εξαρτήματα που τοποθετούνται σε αυτά.

(2) Σύμφωνα με το άρθρο 140 παράγραφος 3 του κανονισμού (ΕΕ) 2018/1139, η αθλητική αεροπορία και η αεροπορία αναψυχής πρέπει να υπόκεινται σε απλούς και αναλογικούς κανόνες, ώστε να αποφεύγεται η περιττή διοικητική και οικονομική επιβάρυνση για τους φορείς που συμμετέχουν στον σχεδιασμό και την παραγωγή των εν λόγω αεροσκαφών. Οι εν λόγω κανόνες πρέπει να είναι αναλογικοί, οικονομικά αποδοτικοί και ευέλικτοι, και να κατοχυρώνουν παράλληλα το αναγκαίο επίπεδο ασφάλειας.

(3) Οι φορείς που συμμετέχουν στον σχεδιασμό και την παραγωγή ορισμένων κατηγοριών προϊόντων που χρησιμοποιούνται στην αθλητική αεροπορία και την αεροπορία αναψυχής θα πρέπει να έχουν τη δυνατότητα, εναλλακτικά προς την πιστοποίηση σχεδιασμού, να δηλώνουν τη συμμόρφωση του σχεδιασμού ενός αεροσκάφους και, κατά περίπτωση, του κινητήρα και του έλικα, με τα σχετικά βιομηχανικά πρότυπα, όταν κρίνεται ότι έτσι κατοχυρώνεται αποδεκτό επίπεδο ασφάλειας.

(4) Οι φορείς που συμμετέχουν στον σχεδιασμό και στην παραγωγή προϊόντων που χρησιμοποιούνται στην αθλητική αεροπορία και την αεροπορία αναψυχής θα πρέπει, επίσης, να έχουν τη δυνατότητα να χρησιμοποιούν μια αναλογικότερη διαδικασία για την πιστοποίηση των εν λόγω προϊόντων.

(5) Οι φορείς που συμμετέχουν στον σχεδιασμό και την παραγωγή προϊόντων που χρησιμοποιούνται στην αθλητική αεροπορία και την αεροπορία αναψυχής θα πρέπει να έχουν τη δυνατότητα, ως εναλλακτική στην έγκριση του φορέα, να δηλώνουν την ικανότητά τους να σχεδιάζουν και να παράγουν προϊόντα και εξαρτήματα. Οι εν λόγω φορείς θα πρέπει να είναι σε θέση να χρησιμοποιούν υπάρχουσες εγκρίσεις ως μέσο απόδειξης της ικανότητάς τους να διεξάγουν δραστηριότητες σχεδιασμού και παραγωγής.

(6) Θα πρέπει επίσης να καθοριστούν απαιτήσεις περιβαλλοντικής προστασίας για τα προϊόντα των οποίων ο σχεδιασμός υπόκειται σε δήλωση συμμόρφωσης σχεδιασμού. Οι εν λόγω απαιτήσεις περιβαλλοντικής προστασίας θα πρέπει να βασίζονται στις απαιτήσεις που περιλαμβάνονται στους τόμους I, II και III του παραρτήματος 16 της σύμβασης για τη Διεθνή Πολιτική Αεροπορία (3), ώστε να διασφαλίζεται το ίδιο ομοιόμορφο επίπεδο προστασίας του περιβάλλοντος, ανεξάρτητα από το αν ένα προϊόν υπόκειται σε πιστοποίηση τύπου ή σε δήλωση συμμόρφωσης σχεδιασμού.

(7) Επομένως, ο κανονισμός (ΕΕ) αριθ. 748/2012 θα πρέπει να τροποποιηθεί αναλόγως.

(8) Θα πρέπει να προβλεφθεί επαρκής μεταβατική περίοδος για τους φορείς που συμμετέχουν στον σχεδιασμό και την παραγωγή αεροσκαφών που χρησιμοποιούνται κατά κύριο λόγο στην αθλητική αεροπορία και την αεροπορία αναψυχής, ώστε να διασφαλιστεί η συμμόρφωσή τους με τους νέους κανόνες και τις νέες διαδικασίες που θεσπίζονται με τον παρόντα κανονισμό.

(9) Τα μέτρα που προβλέπονται στον παρόντα κανονισμό συνάδουν με τη γνώμη αριθ. 05/2021 (4) που εξέδωσε ο Οργανισμός της Ευρωπαϊκής Ένωσης για την Ασφάλεια της Αεροπορίας σύμφωνα με το άρθρο 76 παράγραφος 1 του κανονισμού (ΕΕ) 2018/1139,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1 Ο κανονισμός (ΕΕ) αριθ. 748/2012 τροποποιείται ως εξής: 1) ο τίτλος αντικαθίσταται από το ακόλουθο κείμενο: «ΚΑΝΟΝΙΣΜΟΣ (ΕΕ) αριθ. 748/2012 ΤΗΣ ΕΠΙΤΡΟΠΗΣ της 3ης Αυγούστου 2012 σχετικά με τον καθορισμό εκτελεστικών κανόνων για την πιστοποίηση αξιοπλοΐας και την περιβαλλοντική πιστοποίηση ή τη δήλωση συμμόρφωσης αεροσκαφών και των σχετικών προϊόντων, εξαρτημάτων και εξοπλισμού, καθώς και για τις απαιτήσεις ικανότητας φορέων σχεδιασμού και παραγωγής (αναδιατύπωση)» 2) το άρθρο 1 αντικαθίσταται από το ακόλουθο κείμενο: «Άρθρο 1 Πεδίο εφαρμογής και ορισμοί 1. Ο παρών κανονισμός θεσπίζει, σύμφωνα με τα άρθρα 19 και 62 του κανονισμού (ΕΕ) 2018/1139, τις κοινές τεχνικές απαιτήσεις και τις διοικητικές διαδικασίες σχετικά με την αξιοπλοΐα και την περιβαλλοντική πιστοποίηση προϊόντων, εξαρτημάτων και εξοπλισμού, προσδιορίζοντας: α) την έκδοση πιστοποιητικών τύπου, περιορισμένων πιστοποιητικών τύπου, συμπληρωματικών πιστοποιητικών τύπου, καθώς και τροποποιήσεις των εν λόγω πιστοποιητικών· β) την έκδοση πιστοποιητικών αξιοπλοΐας, περιορισμένων πιστοποιητικών αξιοπλοΐας, πτητικών αδειών και πιστοποιητικών εγκεκριμένης διάθεσης σε υπηρεσία· γ) την έκδοση εγκρίσεων σχεδιασμού επισκευών· δ) την επιβεβαίωση της συμμόρφωσης προς τις απαιτήσεις περιβαλλοντικής προστασίας· ε) την έκδοση πιστοποιητικών θορύβου και περιορισμένων πιστοποιητικών θορύβου· στ) τον προσδιορισμό προϊόντων, εξαρτημάτων και εξοπλισμού· ζ) την πιστοποίηση συγκεκριμένων εξαρτημάτων και εξοπλισμού· η) την πιστοποίηση των φορέων σχεδιασμού και παραγωγής· θ) την έκδοση οδηγιών αξιοπλοΐας· ι) την υποβολή δηλώσεων συμμόρφωσης σχεδιασμού και τις τροποποιήσεις των εν λόγω δηλώσεων· ια) την υποβολή δηλώσεων ικανότητας σχεδιασμού και παραγωγής. 2. Για τους σκοπούς του παρόντος κανονισμού, ισχύουν οι ακόλουθοι ορισμοί: α) “JAA”: ο “Σύνδεσμος Αρχών Πολιτικής Αεροπορίας”· β) “JAR”: οι “κοινές απαιτήσεις αεροπορίας”· γ) “μέρος 21”: οι απαιτήσεις και οι διαδικασίες πιστοποίησης του αεροσκάφους και των σχετικών προϊόντων, εξαρτημάτων και εξοπλισμού, καθώς και των φορέων σχεδιασμού και παραγωγής που αναφέρονται στο παράρτημα I (μέρος 21) του παρόντος κανονισμού· δ) “μέρος 21 Light”: οι απαιτήσεις και οι διαδικασίες πιστοποίησης ή δήλωσης συμμόρφωσης σχεδιασμού αεροσκαφών που προορίζονται κατά κύριο λόγο για σκοπούς αθλητισμού και ψυχαγωγίας και των σχετικών προϊόντων και εξαρτημάτων, καθώς και δήλωσης ικανότητας σχεδιασμού και παραγωγής φορέων που καθορίζονται στο παράρτημα Ib (μέρος 21 Light) του παρόντος κανονισμού· ε) “κύρια εγκατάσταση”: η εταιρική ή η καταστατική έδρα της επιχείρησης, όπου ασκούνται οι κύριες χρηματοοικονομικές λειτουργίες και ο επιχειρησιακός έλεγχος των δραστηριοτήτων που αναφέρονται στον παρόντα κανονισμό· στ) “είδος”: κάθε εξάρτημα ή εξοπλισμός που χρησιμοποιείται σε πολιτικά αεροσκάφη· ζ) “ETSO”: ευρωπαϊκή οδηγία τεχνικών προδιαγραφών. Ευρωπαϊκή οδηγία τεχνικών προδιαγραφών είναι λεπτομερής προδιαγραφή αξιοπλοΐας, η οποία εκδίδεται από τον Οργανισμό της Ευρωπαϊκής Ένωσης για την Ασφάλεια της Αεροπορίας (στο εξής: Οργανισμός) προκειμένου να διασφαλιστεί η συμμόρφωση με τις απαιτήσεις του παρόντος κανονισμού και συνιστά το ελάχιστο πρότυπο επιδόσεων για συγκεκριμένα είδη· η) “EPA”: η ευρωπαϊκή έγκριση εξαρτήματος. Ευρωπαϊκή έγκριση εξαρτήματος ενός είδους σημαίνει ότι συγκεκριμένο είδος έχει παραχθεί σύμφωνα με εγκεκριμένα δεδομένα σχεδιασμού τα οποία δεν έχει στην κυριότητά του ο κάτοχος του πιστοποιητικού τύπου του σχετικού προϊόντος, με εξαίρεση τα είδη ETSΟ· θ) “αεροσκάφη ELA1”: τα κάτωθι επανδρωμένα ευρωπαϊκά ελαφρά αεροσκάφη: i) αεροπλάνο με μέγιστη μάζα απογείωσης (στο εξής: MTOM) έως 1 200 kg, το οποίο δεν ταξινομείται ως σύνθετο μηχανοκίνητο αεροσκάφος· ii) ανεμοπλάνο ή ανεμοπλάνο με κινητήρα με MTOM έως 1 200 kg· iii) αερόστατο με μέγιστο εκ σχεδιασμού όγκο ανυψωτικού αερίου ή θερμού αέρα έως 3 400 m3 για τα αερόστατα θερμού αέρα, 1 050 m3 για τα αερόστατα αερίου και 300 m3 για τα προσδεδεμένα αερόστατα αερίου· iv) αερόπλοιο σχεδιασμένο για τέσσερις επιβαίνοντες κατ’ ανώτατο όριο και με μέγιστο εκ σχεδιασμού όγκο ανυψωτικού αερίου ή θερμού αέρα έως 3 400 m3 για τα αερόπλοια θερμού αέρα και 1 000 m3 για τα αερόπλοια αερίου· ι) “αεροσκάφη ELA2”: τα κάτωθι επανδρωμένα ευρωπαϊκά ελαφρά αεροσκάφη: i) αεροπλάνο με μέγιστη μάζα απογείωσης (στο εξής: MTOM) έως 2 000 kg, το οποίο δεν ταξινομείται ως σύνθετο μηχανοκίνητο αεροσκάφος· ii) ανεμοπλάνο ή ανεμοπλάνο με κινητήρα με MTOM έως 2 000 kg· iii) αερόστατο· iv) αερόπλοιο θερμού αέρα· v) αερόπλοιο αερίου το οποίο πληροί όλα τα κάτωθι χαρακτηριστικά: — μέγιστο στατικό βάρος 3 %, — μη ανυσματική ώση (εξαιρουμένης της ανάστροφης ώσης), — συμβατικό και απλό σχεδιασμό δομής, συστήματος ελέγχου και συστήματος μικρού αερόστατου, — χειριστήρια χωρίς ηλεκτρική υποβοήθηση· vi) στροφειόπτερο με MTOM έως 600 kg, το οποίο είναι απλού σχεδιασμού, προορίζεται για να μεταφέρει έως δύο επιβαίνοντες και δεν κινείται με στροβιλοκινητήρα και/ή πυραυλοκινητήρες· μόνο για πτήσεις εξ όψεως (VFR) κατά την ημέρα· ια) “δεδομένα επιχειρησιακής καταλληλότητας (OSD)”: δεδομένα τα οποία αποτελούν μέρος πιστοποιητικού τύπου, περιορισμένου πιστοποιητικού τύπου ή συμπληρωματικού πιστοποιητικού τύπου και αποτελούνται από όλα τα εξής στοιχεία: i) την ελάχιστη διδακτέα ύλη για την απόκτηση ειδικότητας χειριστή σε τύπο, συμπεριλαμβανομένου του προσδιορισμού της ειδικότητας σε τύπο· ii) τον ορισμό του πεδίου εφαρμογής των δεδομένων πηγής επικύρωσης αεροσκάφους προς υποστήριξη της αντικειμενικής πιστοποίησης προσομοιωτών ή των προσωρινών δεδομένων προς υποστήριξη της προσωρινής πιστοποίησής τους· iii) την ελάχιστη διδακτέα ύλη για την απόκτηση ειδικότητας σε τύπο του προσωπικού πιστοποίησης συντήρησης, συμπεριλαμβανομένου του προσδιορισμού της ειδικότητας σε τύπο· iv) τον προσδιορισμό του τύπου ή της παραλλαγής για το πλήρωμα θαλάμου επιβατών και δεδομένα ειδικού τύπου για το πλήρωμα θαλάμου επιβατών· v) τον βασικό κατάλογο ελάχιστου εξοπλισμού.»· 3) το άρθρο 2 αντικαθίσταται από το ακόλουθο κείμενο: «Άρθρο 2 Πιστοποίηση προϊόντων, εξαρτημάτων και εξοπλισμού 1. Για προϊόντα, εξαρτήματα και εξοπλισμό εκδίδονται πιστοποιητικά όπως ορίζεται στο παράρτημα I (μέρος 21). 2. Κατά παρέκκλιση από την παράγραφο 1 του παρόντος άρθρου, τα πιστοποιητικά μπορούν εναλλακτικά να εκδίδονται όπως προσδιορίζεται στο παράρτημα Ib (μέρος 21 Light) για τα ακόλουθα προϊόντα: α) αεροπλάνο με MTOM έως 2 000 kg και μέγιστη επιχειρησιακή διαμόρφωση θέσεων επιβατών για τέσσερα άτομα· β) ανεμοπλάνο ή ανεμοπλάνο με κινητήρα με MTOM έως 2 000 kg· γ) αερόστατο· δ) αερόπλοιο θερμού αέρα· ε) επιβατικό αερόπλοιο αερίου σχεδιασμένο για έως τέσσερα άτομα· στ) στροφειόπτερο με MTOM έως 1 200 kg και μέγιστη επιχειρησιακή διαμόρφωση θέσεων επιβατών για τέσσερα άτομα· ζ) εμβολοφόρος κινητήρας ή έλικας σταθερού βήματος που προορίζεται να εγκατασταθεί σε αεροσκάφος που αναφέρεται στα στοιχεία α) έως στ)· ή η) γυροπλάνο. 3. Κατά παρέκκλιση από τις παραγράφους 1 και 2 του παρόντος άρθρου, μπορεί εναλλακτικά να εκδίδεται δήλωση συμμόρφωσης σχεδιασμού, όπως προσδιορίζεται στο παράρτημα Ib (μέρος 21 Light) για τα ακόλουθα προϊόντα: α) αεροπλάνο με MTOM έως 1 200 kg, το οποίο δεν είναι αεριωθούμενο και έχει μέγιστη επιχειρησιακή διαμόρφωση θέσεων επιβατών για δύο άτομα· β) ανεμοπλάνο ή ανεμοπλάνο με κινητήρα με MTOM έως 1 200 kg· γ) αερόστατο σχεδιασμένο για έως τέσσερα άτομα· δ) αερόπλοιο θερμού αέρα σχεδιασμένο για έως τέσσερα άτομα. 4. Κατά παρέκκλιση από τις παραγράφους 1 έως 3 του παρόντος άρθρου, αεροσκάφη, συμπεριλαμβανομένων των τυχόν τοποθετημένων σε αυτά προϊόντων, εξαρτημάτων και εξοπλισμού, τα οποία δεν είναι νηολογημένα σε κράτος μέλος, εξαιρούνται από τις διατάξεις της ενότητας Α τμήματα H και Θ του παραρτήματος I (μέρος 21) και της ενότητας Α τμήματα H και Θ του παραρτήματος Ib (μέρος 21 Light). Εξαιρούνται, επίσης, από τις διατάξεις της ενότητας Α τμήμα IΣΤ του παραρτήματος I (μέρος 21) και της ενότητας Α τμήμα IΣΤ του παραρτήματος Ib (μέρος 21 Light), εκτός από τις περιπτώσεις που κράτος μέλος έχει προδιαγράψει σήματα αναγνώρισης του αεροσκάφους.»· 4) προστίθεται το ακόλουθο άρθρο 2α: «Άρθρο 2α Μεταβατικές ρυθμίσεις για πιστοποιητικά που έχουν εκδοθεί προηγουμένως σύμφωνα με το παράρτημα I (μέρος 21) 1. Κάτοχος έγκυρου πιστοποιητικού τύπου ή συμπληρωματικού πιστοποιητικού τύπου το οποίο έχει εκδοθεί ή θεωρείται ότι έχει εκδοθεί από τον Οργανισμό σύμφωνα με το παράρτημα I (μέρος 21) μπορεί, έως τις 25 Αυγούστου 2025, να ζητήσει από τον Οργανισμό να διατηρήσει, από συγκεκριμένη ημερομηνία, τον σχεδιασμό τύπου που έχει εγκριθεί βάσει του εν λόγω πιστοποιητικού σύμφωνα με το παράρτημα Ib (μέρος 21 Light), υπό την προϋπόθεση ότι το προϊόν που καλύπτεται από το εν λόγω πιστοποιητικό εμπίπτει στο πεδίο εφαρμογής του άρθρου 2 παράγραφος 2. 2. Όταν υποβάλλεται αίτηση σύμφωνα με την παράγραφο 1, το εν λόγω πιστοποιητικό τύπου ή συμπληρωματικό πιστοποιητικό τύπου διέπεται, από τη συγκεκριμένη ημερομηνία που αναφέρεται στην παράγραφο 1, από τις διατάξεις του παραρτήματος Ib (μέρος 21 Light) που αφορούν τα πιστοποιητικά τύπου ή τα συμπληρωματικά πιστοποιητικά τύπου, κατά περίπτωση. Ο Οργανισμός τροποποιεί αναλόγως το φύλλο δεδομένων του πιστοποιητικού τύπου ή το φύλλο δεδομένων του συμπληρωματικού πιστοποιητικού τύπου.»· 5) στο άρθρο 3, οι παράγραφοι 3 και 4 αντικαθίστανται από το ακόλουθο κείμενο: «3. Όσον αφορά προϊόντα, για τα οποία στις 28 Σεπτεμβρίου 2003 βρισκόταν σε εξέλιξη η διαδικασία πιστοποίησης τύπου στον JAA ή σε κράτος μέλος, εφαρμόζονται τα ακόλουθα: α) εάν για ένα προϊόν διενεργείται διαδικασία πιστοποίησης από διάφορα κράτη μέλη, ως αναφορά χρησιμεύει το πλέον προηγμένο σχέδιο· β) η παράγραφος 21A.15 στοιχεία α), β) και γ) του παραρτήματος I (μέρος 21) δεν εφαρμόζεται· γ) κατά παρέκκλιση από την παράγραφο 21.B.80 του παραρτήματος I (μέρος 21), η βάση πιστοποίησης τύπου είναι η βάση που καθορίζει ο JAA ή, κατά περίπτωση, το κράτος μέλος κατά την ημερομηνία αίτησης χορήγησης της έγκρισης· δ) τα πορίσματα σχετικά με τη συμμόρφωση, τα οποία εξάγονται με βάση τις διαδικασίες του JAA ή κράτους μέλους, θεωρούνται πορίσματα του Οργανισμού με σκοπό τη συμμόρφωση προς την παράγραφο 21.A.20 στοιχεία α) και δ) του παραρτήματος I (μέρος 21). 4. Όσον αφορά προϊόντα με εθνικό πιστοποιητικό τύπου, ή ισοδύναμο πιστοποιητικό, για τα οποία δεν είχε περατωθεί η διαδικασία έγκρισης τροποποίησης από κράτος μέλος κατά τη στιγμή που το πιστοποιητικό τύπου έπρεπε να εγκριθεί σύμφωνα με τον παρόντα κανονισμό, ισχύουν οι ακόλουθες προϋποθέσεις: α) εάν μια διαδικασία έγκρισης διεξάγεται από διάφορα κράτη μέλη, ως αναφορά χρησιμεύει το πλέον προηγμένο σχέδιο· β) η παράγραφος 21.Α.93 του παραρτήματος I (μέρος 21) δεν εφαρμόζεται· γ) η εφαρμοστέα βάση πιστοποίησης τύπου είναι εκείνη που καθορίζει ο JAA ή, κατά περίπτωση, το κράτος μέλος κατά την ημερομηνία υποβολής της αίτησης για έγκριση της τροποποίησης· δ) τα πορίσματα σχετικά με τη συμμόρφωση με βάση τις διαδικασίες του JAA ή του κράτους μέλους θεωρούνται έργο του Οργανισμού με σκοπό τη συμμόρφωση προς την παράγραφο 21.B.107 του παραρτήματος I (μέρος 21).»· 6) στο άρθρο 8, οι παράγραφοι 2 και 3 αντικαθίστανται από το ακόλουθο κείμενο: «2. Κατά παρέκκλιση από την παράγραφο 1 του παρόντος άρθρου, το φυσικό ή νομικό πρόσωπο που είναι υπεύθυνο για τον σχεδιασμό προϊόντων, του οποίου η κύρια έδρα δραστηριοτήτων βρίσκεται σε κράτος μέλος και το οποίο υποβάλλει αίτηση για χορήγηση ή είναι κάτοχος πιστοποιητικού για τον σχεδιασμό προϊόντων, ή για τροποποιήσεις ή επισκευές σε αυτά, μπορεί, εναλλακτικά, σύμφωνα με το άρθρο 2 παράγραφος 2, να καταδεικνύει την ικανότητά του σύμφωνα με το παράρτημα Ib (μέρος 21 Light). 3. Τα φυσικά ή νομικά πρόσωπα που συμμετέχουν στον σχεδιασμό αεροσκαφών για τα οποία έχει υποβληθεί δήλωση συμμόρφωσης σχεδιασμού κατά το άρθρο 2 παράγραφος 3 δεν χρειάζεται να καταδεικνύουν την ικανότητά τους.»· 7) στο άρθρο 8, προστίθεται η ακόλουθη παράγραφος 5: «5. Κατά παρέκκλιση από την παράγραφο 1 του παρόντος άρθρου, ο φορέας του οποίου η έδρα δραστηριοτήτων βρίσκεται σε τρίτο κράτος μπορεί να καταδεικνύει την ικανότητά του για το προϊόν, εξάρτημα ή εξοπλισμό για το οποίο υποβάλλει αίτηση σύμφωνα με το παράρτημα I (μέρος 21), μέσω πιστοποιητικού εκδοθέντος στο εν λόγω κράτος, υπό την προϋπόθεση ότι: α) το συγκεκριμένο κράτος είναι το κράτος σχεδιασμού· β) ο Οργανισμός έχει καθορίσει ότι το σύστημα του συγκεκριμένου κράτους περιλαμβάνει το ίδιο ανεξάρτητο επίπεδο ελέγχου της συμμόρφωσης με αυτό του παρόντος κανονισμού, είτε μέσω ισοδύναμου συστήματος έγκρισης των φορέων είτε μέσω άμεσης συμμετοχής της αρμόδιας αρχής του συγκεκριμένου κράτους.»· 8) στο άρθρο 9, οι παράγραφοι 2 και 3 αντικαθίστανται από το ακόλουθο κείμενο: «2. Κατά παρέκκλιση από την παράγραφο 1 του παρόντος άρθρου, το φυσικό ή νομικό πρόσωπο του οποίου η κύρια έδρα δραστηριοτήτων βρίσκεται σε κράτος μέλος και το οποίο είναι υπεύθυνο για την κατασκευή προϊόντων και των εξαρτημάτων και του εξοπλισμού τους, μπορεί, εναλλακτικά, σύμφωνα με το άρθρο 2 παράγραφος 2, να καταδεικνύει την ικανότητά του σύμφωνα με το παράρτημα Ib (μέρος 21 Light). 3. Η απόδειξη ικανότητας σύμφωνα με την παράγραφο 1 ή 2 δεν απαιτείται, όταν ο φορέας παραγωγής ή το φυσικό ή νομικό πρόσωπο συμμετέχει στις ακόλουθες δραστηριότητες κατασκευής: α) κατασκευή εξαρτημάτων ή εξοπλισμού που είναι κατάλληλα, σύμφωνα με το παράρτημα I (μέρος 21), να εγκατασταθούν σε προϊόν που διαθέτει πιστοποίηση τύπου χωρίς να απαιτείται να συνοδεύονται από πιστοποιητικό εγκεκριμένης διάθεσης (δηλαδή Έντυπο 1 του EASA)· β) κατασκευή εξαρτημάτων που είναι κατάλληλα, σύμφωνα με το παράρτημα Ib (μέρος 21 Light), να εγκατασταθούν σε αεροσκάφος για το οποίο έχει υποβληθεί δήλωση συμμόρφωσης σχεδιασμού χωρίς να απαιτείται να συνοδεύονται από πιστοποιητικό εγκεκριμένης διάθεσης (δηλαδή Έντυπο 1 του EASA)· γ) κατασκευή αεροσκάφους για το οποίο έχει υποβληθεί δήλωση συμμόρφωσης σχεδιασμού κατά το άρθρο 2 παράγραφος 3, και εξαρτημάτων που είναι κατάλληλα για εγκατάσταση στο εν λόγω αεροσκάφος. Στην εν λόγω περίπτωση, οι δραστηριότητες κατασκευής διεξάγονται σύμφωνα με την ενότητα Α τμήμα IΗ του παραρτήματος Ib (μέρος 21 Light).»· 9) το άρθρο 10 αντικαθίσταται από το ακόλουθο κείμενο: «Άρθρο 10 Μέτρα του Οργανισμού 1. Ο Οργανισμός καταρτίζει αποδεκτά μέσα συμμόρφωσης, τα οποία επιτρέπεται να χρησιμοποιούν αρμόδιες αρχές, φορείς και προσωπικό για να αποδεικνύουν τη συμμόρφωσή τους προς τις διατάξεις του παραρτήματος I (μέρος 21) και του παραρτήματος Ib (μέρος 21 Light). 2. Τα αποδεκτά μέσα συμμόρφωσης που εκδίδει ο Οργανισμός δεν εισάγουν νέες απαιτήσεις ούτε μετριάζουν τις απαιτήσεις του παραρτήματος I (μέρος 21) και του παραρτήματος Ib (μέρος 21 Light).»· 10) το παράρτημα I (μέρος 21) τροποποιείται σύμφωνα με το παράρτημα I του παρόντος κανονισμού· 11) προστίθεται το παράρτημα Ib (μέρος 21 Light), όπως προβλέπεται στο παράρτημα II του παρόντος κανονισμού.

Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από τις 25 Αυγούστου 2023.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 2 Ιουνίου 2022. Για την Επιτροπή Η Πρόεδρος Ursula VON DER LEYEN

(1) ΕΕ L 212 της 22.8.2018, σ. 1.

(2) Κανονισμός (ΕΕ) αριθ. 748/2012 της Επιτροπής, της 3ης Αυγούστου 2012, σχετικά με τον καθορισμό εκτελεστικών κανόνων για την πιστοποίηση αξιοπλοΐας και την περιβαλλοντική πιστοποίηση αεροσκαφών και των σχετικών προϊόντων, εξαρτημάτων και εξοπλισμού, καθώς και για την πιστοποίηση φορέων σχεδιασμού και παραγωγής (ΕΕ L 224 της 21.8.2012, σ. 1).

(3) Σύμβαση για τη Διεθνή Πολιτική Αεροπορία, η οποία υπογράφηκε στο Σικάγο στις 7 Δεκεμβρίου 1944 («Σύμβαση του Σικάγου»).

(4) Γνώμη 05/2021 της 22ας Οκτωβρίου 2021 του Οργανισμού της Ευρωπαϊκής Ένωσης για την Ασφάλεια της Αεροπορίας, Part 21 Light — Certification and declaration of design compliance of aircraft used for sport and recreational aviation and related products and parts, and declaration of design and production capability of organisations (Μέρος 21 Light — Πιστοποίηση και δήλωση συμμόρφωσης σχεδιασμού αεροσκαφών που χρησιμοποιούνται στην αθλητική αεροπορία και στην αεροπορία αναψυχής και σχετικών προϊόντων και εξαρτημάτων, και δήλωση ικανότητας σχεδιασμού και παραγωγής φορέων), https://www.easa.europa.eu/document-library/opinions/opinion-052021